《奉和圣制瑞雪篇》
唐代·刘庭琦

紫宸飞雪晓裴回，层阁重门雪照开。九衢皛耀浮埃尽，

千品差池贽帛来。何处田中非种玉，谁家院里不生梅。

埋云翳景无穷已，因风落地吹还起。先过翡翠宝房中，

转入鸳鸯金殿里。美人含笑出联翩，艳逸相轻斗容止。

罗衣点著浑是花，玉手抟来半成水。奕奕纷纷何所如，

顿忆杨园二月初。羞同班女高秋扇，欲照明王乙夜书。

姑射山中符圣寿，芙蓉阙下降神车。愿随睿泽流无限，

长报丰年贵有馀。

作者简介：［唐］明皇时人。官万年尉。开元八年（七二o）上禁约王公不令与外人交结，庭琦数与岐王范饮酒赋诗，拙为雅州司户。能精书学。《旧唐书·岐王范传、书史会要》